Communitas » Begelei mekaar
Written by webmeester on January 29, 2009 . Posted in Begelei mekaar
Written by webmeester on October 28, 2008 . Posted in Begelei mekaar
Die Evangelie, die Blye Boodskap, gaan mos onder andere oor Jesus Christus se lewe en werk hier op aarde. Een van die aspekte wat duidelik na vore kom uit Jesus se lewe, is die van verrassing.
Sy ouers was verras om Hom tussen die grysbaarde te sien staan en praat. Die skrifgeleerdes was verras oor Sy leer. Die groep wat Sy naby ondersteuners was, is nie vernaam of hoog geleerd nie, maar alledaagse mense met alledaagse werke. Hy vereenselwig Hom met die randfigure tot verrassing van baie. Die inhoud en vorm van Sy preke kom telkens uit 'n hoek wat niemand dit verwag nie. Nog groter is die verrassing toe Hy Hom nie laat kroon nie, maar laat kruisig. En nog groter as groot toe die dood Hom nie oorwin nie, maar Hy uit die dood opstaan!
Verrassings maak baie emosies in ons wakker. Ek wil maar twee noem. Die een is blydskap en die ander is verwondering.
Mens is altyd bly oor 'n verrassing. Dit vul jou met vreugde. Dit maak jou opgewonde en gee jou energie. Dit maak jou sommer meer lewe- en mensliewend. Jy voel sommer lus om ander te vertel en te laat deel in jou geluk.
Ons praat soms van 'n slegte verrassing, maar dan bedoel ons eintlik 'n ontnugtering of 'n skok. Sleg en verrassing gaan eintlik nie saam nie. Opwinding, nuutheid, geleentheid, aangenaam is woorde wat veel beter pas by die bergrip verrassing.
Verwondering en verrassing gaan ook saam. Daardie ongewone. onverwagte, oenskynlik onverklaarbare dinge in en van die lewe. Die een oomblik is die dit nog net 'n kaal knoetserige wingerdstok. Die volgende oomblik begin die groen blaartjies hul vrolike lentespel. En kom die somerhitte, dan druk die bome wonderlike vrugte uit hul takke en stingels deur hul blare na buite vir ons om te geniet. Om geboorte te aanskou maak ons stom-jubelend van verwondering. veral nog as ons 'n aandeel daarin het. Maar, om weer-geboorte te beleef, maak ons klein van verwondering. So klein soos 'n naald se oog.
Klein genoeg om diensbaar te wees sodat die blye boodskap suiwer gepraat en gewys kan word.
Dit, is die groot verrassing. Dat Jesus Christus vir jou en my geroep het, om in 'n spesiefieke tyd en plek 'n betroubare getuie te wees van Sy lewe en werk op aarde. Niks minder nie en niks meer nie. Sekerlik nie altyd so maklik nie. Beslis nie eenvoudig nie. Maar, solank ons ons roeping geanker hou in die lewe en werk van Jesus Christus, en solank ons ons roeping kan vertaal vir die spesifieke behoeftes en konteks waarin ons ons bevind, sal ons verras wees oor die vreugde en verwondering wat ons daagliks sal beleef.
Op jou, Dominee!
Written by webmeester on September 18, 2008 . Posted in Begelei mekaar
Ek was onlangs by die Ringsitting van 'n klompie plattelandse gemeentes. 'n Paar dinge het my getref. Die eerste was die openheid en diep geestelik vlak van die sprekings om die tafel. Dit was duidelik dat die dominees en ouderlinge veilig bymekaar gevoel het. Die tweede wat my opgeval het was dat almal in afhanklikheid probeer luister het na wat ons Here van hulle vra in hul spesifieke kontekste. Die derde ding wat my verbly het was hul bereidheid om na mekaar te luister. Die vierde ding het niks met die mense om die tafel te make maar met die mense agter die tafel. Soveel van versorging en gasvryheid, van die kant van die gemeente waar die sitting plaasgevind het, teenoor die afgevaardigdes (en gas) het ek lanklaas beleef.
Die vyfde ding is eintlik die ding waarop ek 'n woord of twee meer wil se. Dit het te make met 'n opmerking wat die een dominee gemaak het ten opsigte van Angus Bucken se bediening in vergelyking met die bediening van die gemeente dominee.
Laat ek myself net eers hier onderbreek om dit baie duidelik te stel dat die dominee, of enige iemand anders om die tafel, geensins negatief oor Angus Bucken was nie. Trouens daar was groot dankbaarheid en erkenning vir sy bediening en verwondering vir hoe ons Here mense gebruik in Sy Koninkryk.
Die punt wat die dominee gemaak het, was dat dit een ding is om per geleentheid duisende mense voor jou te sien aan wie jy 'n boodskap bring en om Sondag vir Sondag aan 'n relatief klein groepie mense wat min of meer dieselfde mense ook is, te bring.
Ek het daar gesit en toe hy dit se besef dat dit werklik nie altyd so maklik en eenvoudig is om 'n gemeente dominee te wees nie. Om elke keer as die klok lui (by wyse van spreke) na vore te moet kom en die boodskap van God se liefde en genade vars en duidelik en eerlik te moet bring, kan nie altyd so maklik wees nie. Om dan ook nog die boodskap elke ander dag waar te leef te midde van al die "daaglikse katastrofes" maak die taak van die dominee kompleks.
Daarom dominee, aan jou en al die ander dominees, wil ek 'n glasie lig! Meer nog, wil ek saam met Paulus vir julle bid dat "julle liefde sal toeneem in begrip en fyn aanvoeling sodat julle die dinge sal kan onderskei waarop dit werklik aankom".
Mag die genade van ons Here Jesus Christus en die liefde van ons God en die gemeenskap van die Heilge Gees altyd met julle wees.
Brugbediening: 4de Nuusbrief – Julie 2008
Written by webmeester on July 12, 2008 . Posted in Begelei mekaar
Vorming van Ekumeniese Netwerk
Die bal is op 20 Junie 2008 aan die rol gesit vir die vorming van 'n ekumeniese netwerk vir die Brugbediening (Interim Ministry) in Suid-Afrika. Nege denominasies is uitgenooi na die byeenkoms nl die Ned Herv Kerk van Afrika, Anglican Church in South Africa, Uniting Presbyterian Church in Southerrn Africa, United Congregational Church of Southern Africa, Evangelical Presbyterian Church of South Africa, Methodist Church, Verenigende Geref Kerk in Suidelike Afrika, Geref. Kerke (SA) en die Ned Geref Kerk. Die meeste van die denominasies het verteenwoordigers kon stuur. Ook was 'n groep van die opgeleide brugpredikante teenwoordig. 'n Lewendige bespreking het tydens die byeenkoms te Kempton-Kruingemeente (NGK) onder voorsitterskap van Hugo van der Linde in Kemptonpark plaasgevind. Dit het geblyk dat die sin, waarde en moontlikhede van die Brugbediening in al meer kerke raakgesien word. 'n Klein kommissie is aangestel om voorstelle te maak hoe die netwerk vir die Brugbediening in Suid-Afrika sou kan funksioneer.
Belangstelling Groei Steeds
In die NG Kerk groei die belangstelling in die Brugbediening steeds. Vanaf die Wes-Transvaalse sinodale gebied kom verskeie predikante vir die opleiding in Brugbediening wat op 4 Augustus vanjaar in die Noorde begin. Ook in die Noord-Kaap, Wes-en Suid-Kaap en Herv Kerk stel al meer predikante belang. In die Kaap vind ook opleiding plaas en in verskeie gemeentes is brugpredikante werksaam. Sommige van hullle ondergaan in-diens-opleiding in die Brugbediening. Navrae van gemeentes kom oor die hele land. Die konsep van 'n spesiaal-opgeleide predikant wat gemeentes begelei in oorgangsituasies soos tydens predikants-vakatures is nog 'n vreemde begrip en kerkrade is dikwels huiwerig om hierdie perd op te saal. Maar die afgelope tyd het verskeie kerkrade in die sinodale gebiede Hoёveld en Wes–en-Suid-Kaapland verslae ingelewer tov brugpredikante se bediening wat hulle dienstyd voltooi het. Hierdie verslae is ter insae beskikbaar. Die Here seёn hierdie werk ryklik!
Wie is beskikbaar vir Opleiding?
Ons het begin om emeriti en mense kort voor emeritaat te betrek om verskeie redes. Hulle gesinsomstandighede is sodanig dat emeriti se kinders uit die huis mag wees en hulle meer mobiel kan wees. Ouer predikante is waarskynlik meer ervare, maar nie elkeen is daarom noodwendig geskik as brugpredikant nie. 'n Aanbevelingsbrief van die laaste gemeente word gevra want die goeie hantering van mense en gemeentes is wesenlik belangrik. Daar is soveel veranderings in die wêreld en in besonder in ons land aan die gebeur dat die brugpredikante daarop ingesteld en opgelei moet word om o.a. konflik en transformasieprosesse te kan hanteer. Predikante kan gerus oorweeg om vanaf 55 jaar en selfs vroeёr brugpredikante te word. Opleiding kan gedoen word al is brugpredikantskap nie direk in hulle beplanning nie. Die opsie kan oopgehou word. Die Here kan skielik so 'n situasie oor mens se pad bring!
Besonderhede oor die Opleiding
Vanjaar word by die Sentrum vir Kontekstuele Bediening, van die Teologiese Fakulteit, Universiteit van Pretoria, weer eens 'n 6-maande opleidingskursus deur medium van Afrikaans aangebied. Die kontakweke vind op 4 tot 7 Aug en 21 en 22 Oktober 2008 plaas. Die Brugbedieningsopleiding deur medium van Engels het nie vanjaar deurgegaan nie. Errol Dengler van Anglikaanse kant is vanjaar by UP ingeskryf vir die Afrikaanse kursusaanbieding en beoog om gedurende September ook in die VSA opleiding te ondergaan. Moontlik kan hy volgende jaar met die aanbieding van die Engelsmedium opleiding van interim ministers behulpsaam wees. Vir meer besonderhede oor vanjaar se opleiding, kan Suki by 012 420 4951/2 geskakel word of vir Howard by 082 371 9346. E-pos : dutoit@netactive.co.za Ook deur Communitas word vir 18-20 Augustus 2008 'n kursus beplan en daaroor kan met Pierre Goosen geskakel word. Sy kontaknommers is 021 808 2914 / 808 3382 of sel 083 630 5676. E-pos is pmgoosen@sun.ac.za